A Bizottság határozata

(2004. február 20.)

a Görögországban 2004-ben az olimpiai játékokban és a paralimpiai játékokban részt vevő törzskönyvezett lovak ideiglenes beléptetéséről

(az értesítés a C(2004) 499. számú dokumentummal történt)

(EGT vonatkozású szöveg)

(2004/177/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a lófélék mozgására és harmadik országból történő behozatalára irányadó állat-egészségügyi feltételekről szóló, 1990. június 26-i 90/426/EGK tanácsi irányelvre [1], és különösen annak 19. cikkének ii. pontjára,

mivel:

(1) A törzskönyvezett lovak ideiglenes behozatalára vonatkozó állat-egészségügyi feltételekről és a szükséges állatorvosi bizonyítványokról szóló 92/260/EGK bizottsági határozattal [2] és a törzskönyvezett, valamint a tenyésztési és termelési célú lófélék behozatalára vonatkozó állat-egészségügyi feltételekről és a szükséges állatorvosi bizonyítványról szóló 93/197/EGK bizottsági határozattal [3] összhangban biztosítékot kell nyújtani arra vonatkozóan, hogy a 180 napnál idősebb heréletlen hímivarú lovak nem jelentenek kockázatot a vírusos arteritis terjedése tekintetében.

(2) Görögországban, 2004 augusztusában, az athéni olimpiai játékokban részt vevő törzskönyvezett lovak a görögországi illetékes hatóságok és a szervező Fédération Equestre International (FEI) állatorvosi felügyelete alatt fognak állni.

(3) Görögországban, 2004 szeptemberében, az athéni XII. paralimpiai játékokban részt vevő törzskönyvezett lovak a görögországi illetékes hatóságok állatorvosi felügyelete alatt fognak állni.

(4) Előfordulhat, hogy egyes, e magas rangú lovas eseményekben való részvételre alkalmas hímivarú lovak esetében nem teljesülnek a 92/260/EGK és a 93/197/EGK határozatban a lovak vírusos arteritise tekintetében megállapított követelmények.

(5) Ezért rendelkezni kell az e követelményektől való eltérésről az e sportesemények céljából ideiglenesen beléptetett, illetve behozott lovak esetében. Ezen eltérésben olyan feltételeket kell meghatározni, amelyek kizárják a lovak vírusos arteritise terjedésének bármely kockázatát.

(6) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

(1) A 92/260/EGK határozattól eltéréssel a tagállamok engedélyezik a heréletlen hímivarú törzskönyvezett lovak ideiglenes beléptetését abból a célból, hogy azok részt vegyenek Görögországban, 2004 augusztusában és szeptemberében az athéni olimpiai, illetve paralimpiai játékok lovas eseményeiben, az említett határozatban a lovak vírusos arteritise tekintetében előírt biztosítékokra vonatkozó követelmények teljesítése nélkül, feltéve, hogy a (2) bekezdésben meghatározott követelmények teljesülnek.

(2) A 92/260/EGK határozat II. mellékletével összhangban létrehozott állat-egészségügyi bizonyítványnak a következő követelményeknek kell megfelelnie:

a) a bizonyítványt aláíró hatósági állatorvos a lovak vírusos arteritise tekintetében törli az A., B., C., D. és E. bizonyítványok III. szakasza e) pontjának v. alpontját és az F. bizonyítványok III. szakasza f) pontjának v. alpontját;

b) a bizonyítványok a következő szövegrésszel egészülnek ki:

"A 2004/177/EK bizottsági határozattal [4] összhangban beléptetett törzskönyvezett ló.".

c) a bizonyítványokhoz mellékelt nyilatkozat a következőkkel egészül ki:

"A ló, amelyre ez a bizonyítvány vonatkozik, az olimpiai/paralimpiai játékok (a nem kívánt rész törlendő) lovas eseményeiben vesz részt, és az Európai Unió valamely tagállamában tartózkodása során nem használják tenyésztésre illetve spermagyűjtésre.

Megtették a szükséges intézkedéseket arra vonatkozóan, hogy az olimpiai/paralimpiai játékok (a nem kívánt rész törlendő) lovas eseményeit követően a lovat késedelem nélkül kiszállítsák az Európai Unióból.

Az Európai Unióból történő tervezett kiszállítás időpontja és helye: …".

2. cikk

(1) A 93/197/EGK határozattól eltérve a tagállamok engedélyezik a heréletlen hímivarú törzskönyvezett lovak ideiglenes beléptetését a Falkland-szigetekről, Kirgizisztánból és Saint Pierre és Miquelonról abból a célból, hogy azok részt vegyenek Görögországban, 2004 augusztusában és szeptemberében az athéni olimpiai, illetve paralimpiai játékok lovas eseményeiben, az említett határozatban a lovak vírusos arteritise tekintetében előírt biztosítékokra vonatkozó követelmények teljesítése nélkül, feltéve, hogy a (2) bekezdésben meghatározott követelmények teljesülnek.

(2) A 93/197/EGK határozat II. mellékletével összhangban megállapított állat-egészségügyi bizonyítványnak a következő követelményeknek kell megfelelnie:

a) a bizonyítványt aláíró hatósági állatorvos törli a lovak vírusos arteritise tekintetében az A., B., és G. bizonyítványok III. szakasza e) pontjának v. alpontját;

b) a bizonyítványok a következő szövegrésszel egészülnek ki:

"A 2004/177/EK bizottsági határozattal [5] összhangban beléptetett törzskönyvezett ló.";

c) a bizonyítványokhoz mellékelt nyilatkozat a következő szövegrésszel egészül ki:

"A ló, amelyre ez a bizonyítvány vonatkozik, az olimpiai/paralimpiai játékok (a nem kívánt rész törlendő) lovas eseményeiben vesz részt, és azt az Európai Unió valamely tagállamában tartózkodása során nem használják tenyésztésre, illetve spermagyűjtésre.

Megtették a szükséges intézkedéseket arra vonatkozóan, hogy az olimpiai/paralimpiai játékok (a nem kívánt rész törlendő) lovas eseményeit követően a lovat haladéktalanul kiszállítsák az Európai Unióból.

Az Európai Unióból történő tervezett kiszállítás időpontja és helyszíne: …"

3. cikk

Ennek a határozatnak a tagállamok a címzettjei.

Kelt Brüsszelben, 2004. február 20-án.

a Bizottság részéről

David Byrne

a Bizottság tagja

[1] HL L 224., 1990.8.18., 42. o. A legutóbb a 806/2003/EK rendelettel (HL L 122., 2003.5.16., 1. o.) módosított irányelv.

[2] HL L 130., 1992.5.15., 67. o. A legutóbb a 2004/117/EK határozattal (HL L 36., 2004.2.7., 20. o.) módosított határozat.

[3] HL L 86., 1993.4.6., 16. o. A legutóbb a 2004/117/EK határozattal módosított határozat.

[4] HL L 55., 2004.2.24., 64. o.

[5] HL L 55., 2004.2.24., 64. o.

--------------------------------------------------